Αλέξανδρος Στιούαρτ (αρχιεπίσκοπος του Σαιντ Έντριους)

Ο Αλέξανδρος Στιούαρτ, αγγλ.: Alexander Stewart (archbishop of St Andrews ( – 9 Σεπτεμβρίου 1513) ήταν νόθος γιος τού βασιλιά Ιακώβου Δ΄ τής Σκωτίας και τής ερωμένης του Μάριον Μπόυντ. Ήταν το μεγαλύτερο νόθο παιδί τού βασιλιά. Ήταν μεγαλύτερος αδελφός τής Αικατερίνης Στιούαρτ, τής μόνης αδελφής του, και ήταν μεγαλύτερος ετεροθαλής αδελφός τού μελλοντικού Ιακώβου Ε΄. Τοποθετήθηκε αρχιεπίσκοπος τού Αγίου Ανδρέα σε ηλικία 11 ετών, και σκοτώθηκε δίπλα στον πατέρα του, τον βασιλιά, στη Μάχη τού Φλόντεν σε ηλικία 20 ετών.

 Καταγωγή 
Η μητέρα τού Αλεξάνδρου ήταν η Μάριον Μπόυντ, κόρη τού Άρτσιμπαλντ Μπόυντ τού Μπόνσω, τού οποίου η αδελφή Ελισάβετ Μπόυντ ήταν παντρεμένη με τον Άρτσιμπαλντ Ντάγκλας 5ο κόμη τού Άνγκους. Ο Ντάγκλας, ο οποίος υπηρέτησε ως λόρδος Καγκελάριος τής Σκωτίας μεταξύ 1493 και 1498, ενθάρρυνε τη σχέση μεταξύ τής ανιψιάς του Μάριον και τού νεαρού βασιλιά Ιακώβου Δ΄. Τα παιδιά τού βασιλιά από τη Μάριον Μπόυντ ήταν ο Αλέξανδρος, γενν. π. το 1493, και η Αικατερίνη. Η Αικατερίνη (απεβ. μετά το 1554) παντρεύτηκε τον Ιάκωβο Ντάγκλας 3ο κόμη τού Μόρτον (απεβ. 1548).

Ο Αλέξανδρος έγινε στενός φίλος τής συζύγου τού Ιακώβου Δ΄, Μαργαρίτας Τυδώρ, και αυτή συχνά τον περιλάμβανε στο τραπέζι της παίζοντας χαρτιά στις πρώτες μέρες τού γάμου της, πριν από την αναχώρησή του για την Ευρώπη.

 Εκκλησιαστική σταδιοδρομία 
Από νεαρή ηλικία, ο Αλέξανδρος προετοιμάστηκε για μία σταδιοδρομία στην Εκκλησία. Στην ηλικία των 4 ετών, ο πατέρας του έλαβε απαλλαγή από το ότι ήταν νόθος από τον πάπα Ιούλιο Β΄, η οποία του επέτρεψε να ενταχθεί στην Εκκλησία. Μέχρι τον Σεπτέμβριο τού 1502 ήταν αρχιδιάκονος, όταν ο θείος του Ιάκωβος δούκας τού Ρος, απεβίωσε το 1504, και ο πατέρας του ο βασιλιάς τον όρισε ως τον νέο αρχιεπίσκοπο τού Αγίου Ανδρέα. Ο Αλέξανδρος ήταν ακόμη μόνο ένα αγόρι στην ηλικία των 11 ετών, πράγμα που σήμαινε ότι ο πατέρας του μπορούσε ακόμη να λαμβάνει τα έσοδα τού Αγίου Ανδρέα, καθώς ο Αλέξανδρος ήταν ανήλικος, μέχρι να γίνει 27 ετών.

 Εκπαίδευση και ο Έρασμος 
Έλαβε εξαιρετική εκπαίδευση αρχικά από τον Τζέιμς Γουότσον, αργότερα κοσμήτορα τής Σχολής Τεχνών στο Σαιντ Έντριους, και αργότερα από τον Πάτρικ Πάνιτερ, με τον οποίο φαινόταν να έχει στενή σχέση. Το 1507, ο Aλέξανδρος Στιούαρτ στάλθηκε στη Γαλλία με το βασιλικό πλοίο Treasurer. Η εκπαίδευσή του συνεχίστηκε με μεγάλα ταξίδια στις Κάτω Χώρες και στην Ιταλία το 1507. Στην Πάντοβα σπούδασε ρητορική και ελληνικά υπό τον Έρασμο, ο οποίος έγραψε μία συγκινητική νεκρολογία μετά το τέλος τού νεαρού Αλεξάνδρου στη Μάχη τού Φλόντεν.  Ο Έραμσος ανέφερε την περίοδο που πέρασαν στη Σιένα, όπου μετά τις πρωινές σπουδές ο Αλέξανδρος έπαιζε μονόχορδο, φλογέρα ή λαούτο το απόγευμα.  Ο Αλέξανδρος επέστρεψε στη Σκωτία το 1510, και σε ηλικία 17 ετών έγινε λόρδος Καγκελάριος τής Σκωτίας.

 Μετέπειτα ζωή 
Ο Αλέξανδρος φέρεται να ήταν σοβαρά μυωπικός, πιθανώς λόγω εκτεταμένων σπουδών σε κακές συνθήκες. Το 1511 συνίδρυσε το Κολλέγιο τού Αγίου Λεονάρδου στο Σαιντ Έντριους, τού οποίου το παρεκκλήσιο σώζεται μέχρι σήμερα (εκτός από τον αρχικό πύργο του). Μία πύλη με το οικόσημό του επάνω από την αψίδα σώζεται στο Σαιντ Έντριους. Σκοτώθηκε μαζί με τον πατέρα του στη Μάχη τού Φλόντεν στο Νορθάμπερλαντ το 1513.

 Δείτε επίσης 

 Αναφορές 

Πηγές
 Νόρμαν Μακντούγκαλ, Ιάκωβος ο Δ΄

Κατηγορία:Υιοί βασιλέων
Κατηγορία:Οίκος των Στιούαρτ